Sekolah

Sekolah ( pinjaman Portugis escola turunan Latin schola serapan Yunani σχολεῖον skholeion terbitan σχολή skholē "langgang [kerja berat untuk melakukan tugasan utama lain]") merupakan sebuah bangunan atau tempat yang berfungsi memberikan pendidikan kepada pelajar yakni sesiapa sahaja yang menuntut atau belajar di situ. Struktur sekolah moden mungkin dilengkapi dengan kemudahan teknologi maklumat atau sekadar bilik darjah sahaja. Selain itu, sekolah biasanya mempunyai beberapa tenaga pengajar atau guru untuk mendidik dan membimbing pelajar.
 
Biasanya seorang itu akan melalui beberapa jenis sekolah dan institusi pendidikan bermula dari tadika, sekolah rendah, sekolah menengah dan akhirnya ke universiti.
 
Namun demikian, sekolah tidak semestinya bangunan yang lain dari rumah seseorang. Misalnya di Amerika Syarikat, seseorang itu tidak semestinya belajar di sekolah kerana pelajar tersebut boleh belajar di rumah. Kaedah ini juga dikenali sebagai home-schooling.
 
Kebanyakan negara mempunyai sistem pendidikan formal, yang biasanya wajib. Dalam sistem ini, pelajar bergerak melalui beberapa siri sekolah. Nama sekolah-sekolah ini berbeza di setiap negara, tetapi secara umumnya, sekolah rendah dan sekolah menengah yang masing-masing dikhaskan untuk kanak-kanak kecil dan remaja yang sudah tamat pendidikan rendah, disenaraikan.

Binaan pertama yang didirikan dalam rantau Nusantara yang dilihat menepati ciri suatu "sekolah" moden terletak dalam pekarangan Gereja St. Paul di puncak Bukit Melaka dalam Melaka moden untuk para penuntut di bawah kelompok Yesuit pimpinan Francisco Xavier, ia dilancarkan Pd. Francisco Peres dan Pd. Roque de Oliveira pada 29 Mei 1548.

Sekolah-sekolah di Malaysia 

Di Malaysia terdapat beberapa jenis sekolah seperti:
 Maktab Rendah Sains MARA - Sekolah bagi pelajar cemerlang yang diuruskan oleh Majlis Amanah Rakyat (MARA)
 Sekolah berasrama penuh - sekolah menengah berasrama penuh dibawah penyeliaan Kementerian Pelajaran
 Sekolah pondok - sekolah agama di kampung
 Sekolah bestari - sekolah moden dengan infrastruktur yang bagus
 Sekolah khas - sekolah untuk pelajar istimewa

Lihat juga 
 Audit Kewangan Sekolah
 Sekolah Selamat

Rujukan